Title: Περίπατος Ακρόπολης

Μνημείο Λυσικράτους

Μνημείο Λυσικράτους

Q: Μνημείο Λυσικράτους
A: Στην αρχαία Αθήνα οι θεατρικές παραστάσεις στο θέατρο του Διονύσου επιχορηγούνταν από εύπορους πολίτες, που ονομάζονταν χορηγοί. Ο χορηγός της καλύτερης παράστασης λάμβανε βραβείο από την πόλη. Όταν ο εύπορος Λυσικράτης κέρδισε το βραβείο (334 π.Χ.) αποφάσισε να κατασκευάσει ένα μνημείο που θα το στέγαζε, το οποίο και σώζεται μέχρι σήμερα. Η κατασκευή του μνημείου από τον Λυσικράτη ήταν μόνο η αρχή της μακρόχρονης και επεισοδιακής ιστορίας του. Το 1669 το μνημείο αγοράστηκε από τους Καπουτσίνους. Σε αυτό το μοναστήρι ο Λόρδος Μπάιρον παρέμεινε κατά τη διάρκεια της δεύτερης επίσκεψής του στην Ελλάδα, ενώ σε αυτούς τους κήπους πραγματοποιήθηκε η πρώτη καλλιέργεια ντομάτας το 1818.

Ωρολόγιο Κυρρήστου

Ωρολόγιο Κυρρήστου

Q: Ωρολόγιο Κυρρήστου
A: Έξω από την ανατολική πλευρά της ρωμαϊκής αγοράς συναντάμε ένα οκταγωνικό μνημείο. Πρόκειται για το ωρολόγιο του Κυρρήστου που κατασκευάστηκε τον 1ο αιώνα π.Χ., στο οποίο στεγαζόταν ένα υδραυλικό ρολόι. Σε κάθε μια από τις οκτώ πλευρές του υπήρχε ανάγλυφη παράσταση των οκτώ ανέμων. Για τον λόγο αυτό το μνημείο φέρει το ψευδώνυμο "Αέρηδες".

Θησείο (ναός Ηφαίστου)

Θησείο

Q: Θησείο (ναός Ηφαίστου)
A: Παρά το όνομά του ο ναός δεν ήταν αφιερωμένος στον Θησέα, αλλά στον Ήφαιστο και τη θεά Αθηνά. Βρίσκεται στη δυτική άκρη της Αγοράς και είναι σήμερα ο πιο καλοδιατηρημένος ναός της αρχαιότητας. Οικοδομήθηκε το 460-415 π.Χ. και φιλοξενούσε τα αγάλματα του Ηφαίστου και της Αθηνάς, τα οποία πιστεύεται ότι φιλοτέχνησε ο Αλκαμένης.

Μουσουλμανικό Ιεροδιδασκαλείο

Μουσουλμανικό Ιεροδιδασκαλείο

Q: Μουσουλμανικό Ιεροδιδασκαλείο
A: Στη συμβολή των οδών Αιόλου και Πελοπίδα διασώζεται η πύλη μουσουλμανικού ιεροδιδασκαλείου, του οποίου το υπόλοιπο τμήμα καταστράφηκε από πυρκαγιά το 1911. Σύμφωνα με επιγραφή, η οποία βρίσκεται πάνω από την είσοδο, το ιεροδιδασκαλείο κατασκευάστηκε το 1721 και αποτελούνταν από το κεντρικό κτήριο, που λειτουργούσε ως σχολή και τζαμί, κτήρια όπου ζούσαν οι σπουδαστές και οι καθηγητές, χώρους κουζίνας και καθαριότητας και την κεντρική αυλή.

Ρωμαϊκή αγορά

Ρωμαϊκή Αγορά

Q: Ρωμαϊκή Αγορά
A: Ενιαίο αρχιτεκτονικό συγκρότημα που κατασκευάστηκε μεταξύ 19-11 π.Χ. και αποτελούνταν από μεγάλη ορθογώνια αυλή περιτριγυρισμένη από κιονοστοιχίες, ενώ οι στοές της στέγαζαν διάφορα μαγαζιά. Βόρεια του οικοδομήματος υπήρχε η βιβλιοθήκη που κτίστηκε από τον Αδριανό το 132 μ.Χ.

Τζαμί Τζισταράκη

Τζαμί Τζισταράκη

Q: Τζαμί Τζισταράκη
A: Στην πλατεία Μοναστηρακίου κυριαρχεί το τζαμί Τζισταράκη. Κτίστηκε το 1759 από τον Τούρκο βοεβόδα (πολιτικός αξιωματούχος) Μουσταφά Αγά (ή Τζισταράκη). Για να προμηθευτεί τον απαιτούμενο ασβέστη, ο Τζισταράκης έριξε τον 17ο κίονα από το Ναό του Ολυμπίου Διός. Διαθέτει λότζια με τέσσερις κίονες και δύο σειρές από τέσσερα παράθυρα σε κάθε πλευρά. Από το 1981 λειτουργεί ως Μουσείο Παραδοσιακής Κεραμικής.

Στοά Αττάλου

Στοά Αττάλου

Q: Στοά Αττάλου
A: Το διώροφο αυτό οικοδόμημα, δωρεά του βασιλιά της Περγάμου, Αττάλου του Β΄  (159-138 π.Χ.) στην πόλη της Αθήνας, θεωρείται ότι υπήρξε ένα είδος αρχαίου εμπορικού κέντρου, που στέγαζε 21 μαγαζιά σε κάθε όροφό του. Η συλλογή του Μουσείου περιλαμβάνει κυρίως αντικείμενα καθημερινής χρήσης, που ανακαλύφθηκαν στη διάρκεια ανασκαφών στην Αγορά, δίνοντας την ευκαιρία στον επισκέπτη να πάρει μια γεύση της καθημερινής ζωής στην αρχαία Αθήνα.

Αρχαία Αγορά

Αρχαία Αγορά

Q: Αρχαία Αγορά
A: Ο αρχαιολογικός χώρος της Αρχαίας Αγοράς βρίσκεται στους πρόποδες της Ακρόπολης. Στους αρχαίους χρόνους η Αγορά εκτός από το εμπορικό ήταν και το κύριο πολιτικό, πολιτιστικό και θρησκευτικό κέντρο της πόλης. Στην περιοχή αυτή υπήρχαν τα διοικητικά κτήρια, οι ναοί, οι δημόσιες υπηρεσίες και τα δικαστήρια. Εδώ συγκεντρώνονταν καθημερινά οι Αθηναίοι όχι μόνο για να αγοράσουν και να πουλήσουν τα αγαθά τους, αλλά και για να ενημερωθούν, να ασκήσουν κριτική στην κυβέρνηση, να ανταλλάξουν ιδέες ή απλώς να συζητήσουν. Η ιστορία του χώρου αυτού ξεκινά από τους νεολιθικούς χρόνους, ενώ τα μνημεία του ανήκουν σε διαφορετικές ιστορικές περιόδους: από τους κλασσικούς χρόνους μέχρι τον 11ο αιώνα μ.Χ. Παράδειγμα του τελευταίου, η εκκλησία των Αγίων Αποστόλων.

Ωδείο Ηρώδου Αττικού (Ηρώδειο)

Ηρώδειο

Q: Ηρώδειο
A: Το Ηρώδειο κτίστηκε το 161 μ.Χ. από τον Ηρώδη Τιβέριο Κλαύδιο τον Αττικό, σημαντική μορφή της εποχής, δάσκαλο και φιλόσοφο, που είχε κληρονομήσει μεγάλη περιουσία από τον πατέρα του. Όταν η σύζυγός του, Ρήγιλλα, πέθανε ο Ηρώδης ο Αττικός έχτισε αυτό το σκεπαστό Ωδείο για μουσικές παραστάσεις, που θα δίνονταν στη μνήμη της. Στον χώρο αυτό οι αρχαίοι Έλληνες συνήθιζαν να διοργανώνουν μουσικές εκδηλώσεις. Σήμερα, στο χωρητικότητας 5.000 θέσεων θέατρο πραγματοποιούνται κάθε καλοκαίρι εκδηλώσεις του Φεστιβάλ Αθηνών.

Θέατρο Διονύσου

Θέατρο Διονύσου

Q: Θέατρο Διονύσου
A: Πρόκειται για το αρχαιότερο από όλα τα γνωστά θέατρα του κόσμου. Στον χώρο αυτό οι τέσσερις σημαντικότεροι αρχαίοι Έλληνες ποιητές, ο Αισχύλος, ο Αριστοφάνης, ο Ευριπίδης και ο Σοφοκλής είδαν τα έργα τους να παρουσιάζονται για πρώτη φορά τον 5ο αιώνα π.Χ. Το κοίλον και η σκηνή ήταν αρχικά φτιαγμένα από ξύλο. Στη διάρκεια του 4ου αιώνα π.Χ. κατασκευάστηκαν εκ νέου από μάρμαρο. Σήμερα σώζονται μόνο τμήματα του λίθινου κοίλου. Το θέατρο είχε χωρητικότητα 17.000 θεατών. Πάνω από το θέατρο, λαξευμένο στον βράχο της Ακρόπολης, παρατηρήστε το χορηγικό Μνημείο του Θρασύλλου (319 π.Χ.) και ψηλότερα τους δύο χορηγικούς κορινθιακούς κίονες.

ΠΑΙΧΝΙΔΙ: Ποιο είναι το αξιοθέατο;

Χωρίς τίτλο Text

Κάνε κλικ εδώ.